གཉིས་པ།ལྷན་ཅིག་དམིགས་ངེས་ཀྱི་རྟགས་ལ་བརྟེན་ནས་ཕྱི་དོན་མེད་པར་སྒྲུབ་ཚུལ་ནི།དཔལ་ཆོས་ཀྱི་གྲགས་པའི་རྣམ་འགྲེལ་ལས།ངེས་པར་བློ་དང་ལྷན་ཅིག་ཏུ།།ཅིག་ཅར་དུ་ནི་མྱོང་གྱུར་བས།།ཡུལ་ནི་དེ་ལས་གཞན་ཉིད་དུ།།རྣམ་གང་གིས་ནི་འགྲུབ་པར་འགྱུར།།ཞེས་འབྱུང་།འདིའི་དོན་ནི།སྔོན་པོ་དང་སྔོར་སྣང་དབང་མངོན་གཉིས་ཆོས་ཅན།རྫས་གཞན་གྱིས་སྟོང་སྟེ།ལྷན་ཅིག་དམིགས་ངེས་ཡིན་པའི་ཕྱིར།ཞེས་པའི་དོན་ལ་ཡིན་ལ།འདིའི་ཚུལ་གསུམ་སྒྲུབ་ཚུལ་ལ་གཉིས་ལས།ཁྱབ་པ་སྒྲུབ་པ་དང་།ཕྱོགས་ཆོས་སྒྲུབ་པ་གཉིས།དང་པོ་ནི།རྣམ་འགྲེལ་ལས།རྣམ་ཤེས་འཁྲུལ་པས་ཟླ་བ་གཉིས།།མེད་པར་ཐ་དད་མཐོང་བ་བཞིན།།ཞེས་འབྱུང་བ་ལས།རྣམ་ཤེས་འཁྲུལ་པས་ཟླ་བ་གཉིས་གསལ་བར་མཐོང་ཡང་ཕྱི་རོལ་དུ་ཟླ་བ་གཉིས་མེད་བཞིན་ཡིན་པའི་ཕྱིར་དང་།ཡང་རྣམ་འགྲེལ་ལས།སྔོ་སེར་ཐ་དད་དག་ལ་ནི།།མྱོང་བའི་ངེས་པ་ཡོད་མ་ཡིན།།ཞེས་འབྱུང་བ་ལས།སྔོ་སེར་བཞིན་དུ་རྫས་ཐ་དད་ན་ལྷན་ཅིག་དམིགས་ངེས་མི་རུང་བའི་ཕྱིར་རོ།།ཞེས་རྩ་བའི་རྟགས་དེའི་མཐུན་དཔེ་དང་།མི་མཐུན་དཔེ་སོ་སོར་བཀོད་པའི་སྒོ་ནས་ཁྱབ་སྒྲུབ་པ་ཡིན།ཕྱོགས་ཆོས་སྒྲུབ་པའི་སྐབས་སུ་ཡང་རྣམ་འགྲེལ་ལས།མྱོང་བ་མེད་པར་དོན་འགའ་འམ།།དོན་མེད་པ་ཡི་མྱོང་བ་ཡང་།།མྱོང་བར་འགྱུར་བ་མ་མཐོང་བ།།དེས་ན་དེ་དག་ཐ་དད་མིན།།ཞེས་འབྱུང་བ་ལས།སྔོན་པོ་དང་སྔོར་སྣང་དབང་མངོན་གཉིས་ལྷན་ཅིག་དམིགས་ངེས་ཡིན་ཏེ།སྔོན་པོར་དམིགས་པ་ན་ཡང་མྱོང་བ་སྔོ་འཛིན་རང་ཉིད་དམིགས་བྱེད་གྲུབ་བདེ་རྫས་གཅིག་ཏུ་མེད་པ་མི་རུང་ཞིང་།དེ་བཞིན་དུ་སྔོ་འཛིན་པ་ནའང་དོན་སྔོན་པོ་མྱོང་བའི་སྔོ་འཛིན་གྱི་བློ་དེ་དང་།གྲུབ་བདེ་རྫས་གཅིག་ཏུ་མེད་མི་རུང་བར་ངེས་པར་དེ་གཉིས་འབྲལ་མི་རུང་བར་ལྷན་ཅིག་ཏུ་གནས་པའི་ཕྱིར་ཞེས་པའི་དོན་ཡིན་ནོ།།